
Betegtájékoztató: Információk a felhasználó számára

Azacitidine Zentiva 25 mg/ml por szuszpenziós injekcióhoz

azacitidin

Mielőtt elkezdi alkalmazni ezt a gyógyszert, olvassa el figyelmesen az alábbi betegtájékoztatót, mert az Ön számára fontos információkat tartalmaz.

· Tartsa meg a betegtájékoztatót, mert a benne szereplő információkra a későbbiekben is szüksége lehet.

· További kérdéseivel forduljon kezelőorvosához, gyógyszerészéhez vagy a gondozását végző egészségügyi szakemberhez.

· Ha Önnél bármilyen mellékhatás jelentkezik, tájékoztassa erről kezelőorvosát, gyógyszerészét vagy a gondozását végző egészségügyi szakembert. Ez a betegtájékoztatóban fel nem sorolt bármilyen lehetséges mellékhatásra is vonatkozik. Lásd 4. pont.

A betegtájékoztató tartalma:

1. Milyen típusú gyógyszer az Azacitidine Zentiva és milyen betegségek esetén alkalmazható?

2. Tudnivalók az Azacitidine Zentiva alkalmazása előtt

3. Hogyan kell alkalmazni az Azacitidine Zentiva‑t?

4. Lehetséges mellékhatások

5. Hogyan kell az Azacitidine Zentiva‑t tárolni?

6. A csomagolás tartalma és egyéb információk

1.
Milyen típusú gyógyszer az Azacitidine Zentiva és milyen betegségek esetén alkalmazható?

Milyen típusú gyógyszer az Azacitidine Zentiva?

Az Azacitidine Zentiva rákellenes szer, amely az „antimetabolitok” nevű gyógyszercsoportba tartozik. Az Azacitidine Zentiva az „azacitidin” nevű hatóanyagot tartalmazza.

Milyen betegségek esetén alkalmazható az Azacitidine Zentiva?

Az Azacitidine Zentiva olyan felnőtt betegek alábbi betegségeinek kezelésére alkalmazható, akik esetében nem lehetséges az őssejttranszplantáció:

· nagy kockázatú mielodiszpláziás szindrómák (MDS).

· krónikus mielomonocitás leukémia (CMML).

· akut mieloid leukémia (AML).

Ezek olyan betegségek, amelyek megtámadják a csontvelőt, és problémát okozhatnak a normál vérsejtképzés folyamatában.

Hogyan hat az Azacitidine Zentiva?

Az Azacitidine Zentiva a ráksejtek szaporodásának gátlásával hat. Az azacitidin beépül a sejtek genetikai anyagába (ribonukleinsav [RNS] és dezoxiribonukleinsav [DNS]). Vélhetően úgy fejti ki hatását, hogy megváltoztatja, ahogyan a sejtek be-, illetve kikapcsolják a géneket, valamint az új RNS és DNS előállítását is gátolja. Ezek a hatások vélhetően kijavítják a csontvelőben található fiatal vérsejtek érésével és szaporodásával kapcsolatos problémákat, amelyek a mielodiszpláziás betegségeket okozzák, és elpusztítják a leukémiában jelenlévő rákos sejteket.

Ha bármilyen kérdése van arról, hogy az Azacitidine Zentiva hogyan hat, vagy hogy miért írták fel Önnek ezt a gyógyszert, beszéljen kezelőorvosával vagy a gondozását végző egészségügyi szakemberrel.

2.
Tudnivalók az Azacitidine Zentiva alkalmazása előtt
Ne alkalmazza az Azacitidine Zentiva‑t:

· ha allergiás az azacitidinre vagy a gyógyszer (6. pontban felsorolt) egyéb összetevőjére.
· ha előrehaladott májrákban szenved.

· ha szoptat.

Figyelmeztetések és óvintézkedések

Az Azacitidine Zentiva alkalmazása előtt beszéljen kezelőorvosával, gyógyszerészével vagy a gondozását végző egészségügyi szakemberrel:

· ha a normálisnál alacsonyabb a vérlemezke-, vörösvértest- vagy fehérvérsejtszáma.

· ha vesebetegségben szenved.

· ha májbetegségben szenved.

· ha volt már szívbetegsége, szívrohama vagy bármilyen tüdőbetegség szerepel a kórelőzményében.

Az Azacitidine Zentiva egy differenciálódási szindrómának nevezett súlyos immunreakciót okozhat (lásd 4. pont).

Vérvizsgálat
Vérvizsgálatokat fognak végezni Önnél az Azacitidine Zentiva‑val történő kezelés megkezdése előtt, valamint mindegyik kezelési időszak (úgynevezett „ciklus”) kezdetén. Így ellenőrzik, hogy elegendő-e a vérsejtek száma, valamint hogy mája és veséje megfelelően működik-e.

Gyermekek és serdülők

Az Azacitidine Zentiva alkalmazása nem javasolt 18 évesnél fiatalabb gyermek és serdülők esetében.

Egyéb gyógyszerek és az Azacitidine Zentiva
Feltétlenül tájékoztassa kezelőorvosát vagy gyógyszerészét a jelenleg vagy nemrégiben szedett, valamint szedni tervezett egyéb gyógyszereiről. Erre azért van szükség, mert az Azacitidine Zentiva befolyásolhatja néhány egyéb gyógyszer hatását. Ezenkívül néhány egyéb gyógyszer befolyásolhatja az Azacitidine Zentiva hatását.

Terhesség, szoptatás és termékenység

Ha Ön terhes vagy szoptat, illetve ha fennáll Önnél a terhesség lehetősége vagy gyermeket szeretne, a gyógyszer alkalmazása előtt beszéljen kezelőorvosával vagy gyógyszerészével.

Terhesség
A terhesség idején ne alkalmazza az Azacitidine Zentiva‑t, mert az káros lehet a magzat számára.

Ha Ön fogamzóképes nő, hatékony fogamzásgátlást kell alkalmaznia, amíg az Azacitidine Zentiva-t kapja, valamint még legalább 6 hónapig az Azacitidine Zentiva-kezelés abbahagyását követően.
Azonnal szóljon orvosának, ha az Azacitidine Zentiva-kezelés ideje alatt teherbe esik.

Szoptatás
Az Azacitidine Zentiva alkalmazása alatt nem szoptathat. Nem ismert, hogy a gyógyszer kiválasztódik-e az anyatejbe.

Termékenység
Az Azacitidine Zentiva-kezelés időtartama alatt a férfiak tartózkodjanak a gyermeknemzéstől. A férfiaknak hatékony fogamzásgátlást kell alkalmazniuk, amíg az Azacitidine Zentiva-t kapják, valamint még legalább 3 hónapig az Azacitidine Zentiva-kezelés abbahagyását követően.
Beszéljen orvosával, ha a kezelés megkezdése előtt szeretné a spermiumait eltároltatni.

A készítmény hatásai a gépjárművezetéshez és a gépek kezeléséhez szükséges képességekre
Ha mellékhatásokat, például fáradtságot észlel, ne vezessen gépjárművet és ne használjon szerszámokat vagy kezeljen gépeket.

3.
Hogyan kell alkalmazni az Azacitidine Zentiva‑t?

Mielőtt beadná Önnek az Azacitidine Zentiva‑t, kezelőorvosa a hányinger és hányás megelőzése érdekében a kezelési ciklusok kezdetén egy másik gyógyszert is adni fog Önnek.
· A készítmény ajánlott adagja 75 mg testfelszín m2-enként. Kezelőorvosa fogja eldönteni az Ön általános állapota, testmagassága és testtömege alapján, hogy milyen adagot kapjon a gyógyszerből. Kezelőorvosa ellenőrizni fogja az Ön állapotának alakulását, és szükség esetén változtathat az Önnek megállapított adagján.

· Az Azacitidine Zentiva‑t egy hétig naponta fogja kapni, amit egy 3 hetes szünet követ. Ezt a „kezelési ciklust” 4 hetente megismétlik. Általában legalább 6 kezelési ciklust fog kapni.

A gyógyszert egy orvos vagy nővér a bőr alá adott (szubkután) injekció formájában fogja beadni Önnek. A gyógyszer adható a comb, a has vagy a felkar bőre alá.

Ha bármilyen további kérdése van a gyógyszer alkalmazásával kapcsolatban, kérdezze meg kezelőorvosát, gyógyszerészét vagy a gondozását végző egészségügyi szakembert.

4.
Lehetséges mellékhatások

Mint minden gyógyszer, így ez a gyógyszer is okozhat mellékhatásokat, amelyek azonban nem mindenkinél jelentkeznek.

Azonnal szóljon kezelőorvosának, ha a következő mellékhatások bármelyikét észleli:

· Álmosság, reszketés, sárgaság, haspuffadás és véraláfutások kialakulására való hajlam. Ezek májelégtelenség tünetei lehetnek, ami életveszélyes lehet.
· A láb és a lábfej dagadása, hátfájdalom, csökkent vizeletürítés, fokozott szomjúság, gyors pulzus, szédülés és hányinger, hányás, illetve csökkent étvágy, valamint zavartság, nyugtalanság és kimerültség érzése. Ezek veseelégtelenség tünetei lehetnek, ami életveszélyes lehet.

· Láz. Ez az alacsony fehérvérsejtszám következtében fellépő fertőzés következménye lehet, ami életveszélyes lehet.

· Mellkasi fájdalom vagy légszomj, amit láz kísérhet. Ezt tüdőgyulladás, az úgynevezett „pneumónia” okozhatja, ami életveszélyes lehet.

· Vérzés. Például a gyomorban vagy a belekben kialakuló vérzés következményeként jelentkező véres széklet, vagy például a koponyán belül fellépő vérzés. Ezek a vér alacsony vérlemezkeszámának tünetei lehetnek.

· Légzési nehézség, az ajkak megduzzadása, viszketés vagy kiütések. Ezek allergiás reakció (túlérzékenység) tünetei lehetnek.

Az egyéb mellékhatások közé a következők tartoznak:

Nagyon gyakori mellékhatások (10 beteg közül több mint 1 beteget érinthet)

· Csökkent vörösvértestszám (vérszegénység). Fáradtnak érezheti magát és sápadt lehet.

· Csökkent fehérvérsejtszám. Ezt láz kísérheti. Fokozott hajlama lehet a fertőzésekre is.

· Alacsony vérlemezkeszám (trombocitopénia). Ilyenkor hajlamosabb a vérzésre és véraláfutások kialakulására.

· Székrekedés, hasmenés, hányinger, hányás.

· Tüdőgyulladás.

· Mellkasi fájdalom, légszomj.

· Fáradtság.

· Az injekció beadásának helyén kialakuló reakció, például bőrpír, fájdalom vagy bőrreakció.

· Étvágytalanság.

· Ízületi fájdalmak.

· Véraláfutások.

· Kiütések.

· Vörös vagy lila foltok a bőr alatt.

· Hasi fájdalom.

· Viszketés.

· Láz.

· Orr- és torokfájás.

· Szédülés.

· Fejfájás.

· Álmatlanság (inszomnia).

· Orrvérzés (episztaxis).

· Izomfájdalom.

· Gyengeség (aszténia).

· Testsúlycsökkenés.

· Alacsony káliumszint a vérében.

· Gyakori mellékhatások (10 beteg közül legfeljebb 1 beteget érinthet)

· Koponyaűri vérzés.

· A vér baktériumok okozta fertőzése (szepszis). Ezt a vérben található fehérvérsejtek alacsony száma okozhatja.

· Csontvelő-elégtelenség. Ez a vörösvértestek és fehérvérsejtek, valamint a vérlemezkék alacsony számát eredményezheti.

· A vérszegénység egy olyan típusa, amikor a vörösvértestek és fehérvérsejtek, valamint a vérlemezkék száma is csökkent.

· Húgyúti fertőzés.

· Herpesz vírusfertőzés.

· Ínyvérzés, gyomor- vagy bélvérzés, aranyér miatt kialakuló végbéltájéki vérzés (hemorroidális vérzés), vérzés a szemben, bőr alatti vérzés vagy a bőr szövetei közötti vérzés (vérömleny).

· Véres vizelet.

· Fekélyek a szájüregben illetve a nyelven.

· Elváltozások a bőrön az injekció beadásának helyén, például duzzanat, kemény csomó, véraláfutások, bőrbe történő bevérzés (vérömleny), kiütés, viszketés és a bőr színének megváltozása.

· Bőrpír.

· Bőrfertőzés (cellulitisz).

· Az orr és a torok fertőzése, illetve torokfájás.

· Gyulladt vagy váladékozó orr, illetve orrmelléküregek (szinuszitisz).

· Magas vagy alacsony vérnyomás (hipertenzió vagy hipotenzió).

· Testmozgáskor jelentkező légszomj.

· Fájdalom a torokban és a gégében.

· Emésztési zavar.

· Letargia.

· Általános rossz közérzet.

· Szorongás.

· Zavart állapot.

· Hajhullás.

· Veseelégtelenség.

· Kiszáradás.

· A nyelvet, az orcák belső felszínét, és néha a szájpadlást, az ínyt és a mandulákat borító fehér lepedék (szájüregi gombás fertőzés).

· Ájulás.

· Felálláskor jelentkező vérnyomásesés (ortosztatikus hipotónia), ami álló vagy ülő testhelyzetbe történő mozgás közben szédüléshez vezethet.

· Álmosság, aluszékonyság (szomnolencia).

· Kanül okozta vérzés.

· A beleket érintő betegség, amely lázat, hányást és hasi fájdalmat idézhet elő (divertikulitisz).

· Folyadék a tüdők körül (mellhártyaizzadmány).

· Reszketés (hidegrázás).

· Izomgörcsök.

· Kiemelkedő viszkető kiütések a bőrön (csalánkiütés).

· Folyadékgyülem a szív körül (perikardiális folyadékgyülem).

Nem gyakori mellékhatások (100 beteg közül legfeljebb 1 beteget érinthet)

· Allergiás (túlérzékenységi) reakció.

· Reszketés.

· Májelégtelenség.

· Lázzal járó, nagyméretű, szilva színű, kiemelkedő, fájdalmas foltok a bőrön.

· Fájdalmas bőrfekély (pioderma gangrenózum).

· Szívburokgyulladás (perikarditisz).

Ritka mellékhatások (1000 beteg közül legfeljebb 1 beteget érinthet)

· Száraz köhögés.

· Az ujjvégek duzzanata fájdalom nélkül (dobverőujj).

· Tumorlízis-szindróma – az anyagcserét érintő szövődmények, amelyek a daganatos betegség kezelése során, és néha akár kezelés nélkül is jelentkezhetnek. Ezeket a szövődményeket az elpusztuló rákos sejtekből keletkező anyagok okozzák, és a következők lehetnek: a vér kémiai összetétele megváltozik; magas kálium-, foszfát- és húgysav-, valamint alacsony kalciumszint alakul ki, ami a veseműködés és a szívverés megváltozásához, görcsrohamok kialakulásához és néha halálhoz vezet.

Nem ismert (a gyakoriság a rendelkezésre álló adatokból nem állapítható meg)

· A bőr mélyebb rétegeinek fertőzése, amely gyorsan terjed, és károsítja a bőrt és a szöveteket, ami életveszélyes lehet (faszciitisz nekrotizánsz – izomhüvely elhalást okozó gyulladás).

· Súlyos immunreakció (differenciálódási szindróma), ami lázat, köhögést, nehézlégzést, bőrkiütést, csökkent vizeletmennyiséget, alacsony vérnyomást, a karok vagy a lábak duzzanatát és gyors testtömeg-növekedést okozhat.
· A bőrben található erek gyulladása (kután vaszkulitisz), amely kiütést okozhat.
Mellékhatások bejelentése

Ha Önnél bármilyen mellékhatás jelentkezik, tájékoztassa kezelőorvosát, gyógyszerészét vagy a gondozását végző egészségügyi szakembert. Ez a betegtájékoztatóban fel nem sorolt bármilyen lehetséges mellékhatásra is vonatkozik. A mellékhatásokat közvetlenül a hatóság részére is bejelentheti az V. függelékben található elérhetőségeken keresztül. A mellékhatások bejelentésével Ön is hozzájárulhat ahhoz, hogy minél több információ álljon rendelkezésre a gyógyszer biztonságos alkalmazásával kapcsolatban.

5.
Hogyan kell az Azacitidine Zentiva‑t tárolni?

A gyógyszer gyermekektől elzárva tartandó!

Az injekciós üveg címkéjén és a dobozon feltüntetett lejárati idő után ne alkalmazza ezt a gyógyszert. A lejárati idő az adott hónap utolsó napjára vonatkozik.

Az Azacitidine Zentiva tárolása kezelőorvosa, a gyógyszerész vagy a gondozását végző egészségügyi szakember feladata. Ők felelnek a fel nem használt Azacitidine Zentiva megfelelő előkészítéséért és megsemmisítéséért is.

Bontatlan injekciós üveg: Ez a gyógyszer nem igényel különleges tárolást.

Azonnali felhasználás esetén:

Elkészítése után a szuszpenziót 60 percen belül be kell adni.

Későbbi felhasználás esetén:

Amennyiben az Azacitidine Zentiva szuszpenzió elkészítése nem hűtőszekrényben tárolt injekcióhoz való víz felhasználásával történik, akkor a szuszpenziót elkészítése után azonnal hűtőszekrénybe kell tenni (2 °C – 8 °C), ahol legfeljebb 8 órán át tárolható.
Amennyiben az Azacitidine Zentiva szuszpenzió elkészítése hűtőszekrényben tárolt (2 °C – 8 °C) injekcióhoz való víz felhasználásával történik, akkor a szuszpenziót elkészítése után azonnal hűtőszekrénybe kell tenni (2 °C ؘ– 8 °C), ahol legfeljebb 22 órán át tárolható.

A beadás előtt legfeljebb 30 percig hagyni kell, hogy a szuszpenzió elérje a szobahőmérsékletet (20 °C ‑25 °C).

A szuszpenziót meg kell semmisíteni, ha nagyméretű részecskéket tartalmaz.

Semmilyen gyógyszert ne dobjon a szennyvízbe vagy a háztartási hulladékba. Kérdezze meg gyógyszerészét, hogy mit tegyen a már nem használt gyógyszereivel . Ezek az intézkedések elősegítik a környezet védelmét.

6.
A csomagolás tartalma és egyéb információk
Mit tartalmaz az Azacitidine Zentiva?

· A készítmény hatóanyaga az azacitidin. Egy injekciós üveg 100 mg azacitidint tartalmaz. 4 ml injekcióhoz való vízzel történő feloldást követően az elkészített szuszpenzió 25 mg/ml azacitidint tartalmaz.

· Egyéb összetevő a mannit (E421).

Milyen az Azacitidine Zentiva külleme és mit tartalmaz a csomagolás?

Az Azacitidine Zentiva egy szuszpenziós injekció készítéséhez való fehér por, ami 100 mg azacitidint tartalmaz egy sötétszürke, klórbutil, egy átszúrási hellyel megjelölt, Fluorotec gumidugóval vagy sötétszürke, brómbutil, egy átszúrási hellyel megjelölt, Omniflex bevonattal ellátott gumidugóval és alumínium kupakkal lezárt, lepattintható védőkupakkal ellátott, átlátszó, I-es típusú üvegből készült injekciós üvegben. Egy doboz egy darab Azacitidine Zentiva injekciós üveget tartalmaz.

A forgalomba hozatali engedély jogosultja

Zentiva, k.s.

U kabelovny 130 Dolní Mĕcholupy 10237 Prága 10, 

Csehország
Gyártó
APIS Labor GmbH

Resslstraße 9

9065 Ebenthal

Ausztria

LABORATORI FUNDACIÓ DAU

C/ De la letra C, 12-14, Polígono Industrial de la Zona Franca,
08040 Barcelona

Spanyolország

Ezt a gyógyszert az Európai Gazdasági Térség tagállamaiban és az Egyesült Királyságban (Észak-Írországban) az alábbi neveken engedélyezték:

Azacitidine Zentiva: Ausztria, Dánia, Egyesült Királyság (Észak-Írország), Finnország, Franciaország, Hollandia, Magyarország, Németország, Norvégia, Olaszország, Románia, Spanyolország, Svédország
OGYI-T-23692/01
1×
I-es típusú injekciós üveg Fluorotec gumidugóval
OGYI-T-23692/02
1×
I-es típusú injekciós üveg Omniflex gumidugóval
A betegtájékoztató legutóbbi felülvizsgálatának dátuma: 2024. január.
--------------------------------------------------------------------------------------------------------------------------

Az alábbi információk kizárólag egészségügyi szakembereknek szólnak:

Ajánlások a biztonságos kezelésre vonatkozóan
Az Azacitidine Zentiva citotoxikus gyógyszer, és – a potenciálisan toxikus egyéb vegyületekhez hasonlóan – az azacitidin szuszpenziók kezelése és elkészítése során óvatosan kell eljárni. A daganatellenes gyógyszerek kezelésére és megsemmisítésére vonatkozó eljárások alkalmazandók.

Amennyiben az elkészített Azacitidine Zentiva szuszpenzió bőrrel érintkezik, szappannal és vízzel azonnal alaposan le kell mosni. Ha a szer nyálkahártyára kerül, vízzel alaposan le kell mosni.

Inkompatibilitások
Ez a gyógyszer kizárólag az alábbiakban (lásd: „A szuszpendálás folyamata”) felsorolt gyógyszerekkel keverhető.

A szuszpendálás folyamata
Az Azacitidine Zentiva‑t injekcióhoz való vízben kell szuszpendálni. Az elkészített gyógyszer tárolási ideje növelhető 2 °C – 8 °C-on tárolt injekcióhoz való vízzel való elkészítéssel. Az elkészített szuszpenziós injekció tárolására vonatkozó adatok alább találhatók.

1. A következő eszközöket kell előkészíteni:
Az azacitidint tartalmazó injekciós üveg(ek)et; az injekcióhoz való vizet tartalmazó injekciós üveg(ek)et; nem steril gumikesztyűket; alkoholos törlőkendőket; tűvel/tűkkel ellátott 5 ml-es injekciós fecskendő(ke)t.

2. Fel kell szívni 4 ml injekcióhoz való vizet a fecskendőbe, ügyelve a fecskendőben rekedt összes levegő eltávolításra.

3. A 4 ml injekcióhoz való vizet tartalmazó fecskendő tűjét át kell szúrni az azacitidint tartalmazó injekciós üveg gumidugóján keresztül, és ezt követően be kell fecskendezni a 4 ml injekcióhoz való vizet az injekciós üvegbe.

4. A fecskendő és a tű eltávolítása után erőteljesen össze kell rázni az injekciós üveget, amíg homogén felhős szuszpenzió nem képződik. Az elkészített szuszpenzió milliliterenként 25 mg azacitidint (100 mg/4 ml) tartalmaz. Az elkészített gyógyszer egy homogén, zavaros szuszpenzió, amely nem tartalmaz aggregátumokat. A szuszpenziót meg kell semmisíteni, ha nagyméretű részecskéket vagy aggregátumokat tartalmaz. Elkészítés után a szuszpenziót nem szabad átszűrni, mert a szűrés eltávolíthatja a hatóanyagot. Számolni kell azzal, hogy néhány adapterben, tüskében és zárt rendszerben szűrők találhatók, ezért ilyen rendszerek nem alkalmazhatók az elkészített gyógyszer beadásához.

5. A gumidugót meg kell tisztítani, és egy tűvel ellátott új fecskendőt kell beleszúrni az injekciós üvegbe. Az injekciós üveget ezután fejjel lefelé kell fordítani, ügyelve rá, hogy a tű hegye a folyadék szintje alatt legyen. Ezután a megfelelő adaghoz szükséges mennyiségű gyógyszer felszívásához vissza kell húzni a dugattyút, gondoskodva a fecskendőben rekedt levegő eltávolításáról. Ezután a tűt a fecskendővel együtt ki kell húzni az injekciós üvegből, és a tűt ki kell dobni.

6. Ezután egy új, subcutan injekcióhoz való tűt (25-gauge méretű javasolt) kell stabilan a fecskendőhöz csatlakoztatni. A tűt az injekció beadásának helyén fellépő reakciók elkerülése érdekében nem szabad légteleníteni az injekció beadása előtt.

7. Ha több mint 1 injekciós üveg szükséges, meg kell ismételni a szuszpenzió elkészítésének valamennyi fenti lépését. A több mint 1 injekciós üveget igénylő adagokat egyenlő adagokra kell osztani, például 150 mg-os adag = 6 ml, 2 fecskendő, fecskendőnként 33 ml. Az injekciós üvegben és a tűben megmaradó mennyiség miatt nem feltétlenül lehetséges az injekciós üvegben lévő összes szuszpenzió felszívása.

8. Az adagolófecskendő tartalmát közvetlenül beadás előtt reszuszpendálni kell. A szuszpenzió hőmérsékletének a beadás időpontjában körülbelül 20 °C – 25 °C-osnak kell lennie. A reszuszpendáláshoz erőteljesen görgesse a fecskendőt a két tenyere között, amíg homogén, zavaros szuszpenziót nem kap. A szuszpenziót meg kell semmisíteni, ha nagyméretű részecskéket vagy aggregátumokat tartalmaz.
Az elkészített szuszpenziós injekció tárolása
Azonnali felhasználás esetén
Az Azacitidine Zentiva szuszpenziót el lehet készíteni közvetlenül az alkalmazás előtt, és az elkészített szuszpenziót 60 percen belül be kell adni. Ha 60 percnél hosszabb idő telt el, akkor az elkészített szuszpenziót a megfelelő módon meg kell semmisíteni, és új adagot kell készíteni.

Későbbi felhasználás esetén
Amennyiben a készítményt nem hűtőszekrényben tárolt injekcióhoz való vízzel készítik el, akkor az elkészített szuszpenziót azonnal hűtőszekrénybe kell tenni (2 °C – 8 °C), ahol legfeljebb 8 órán át tárolható. Ha 8 óránál hosszabb ideig volt a szuszpenzió a hűtőszekrényben, akkor a szuszpenziót megfelelő módon meg kell semmisíteni, és új adagot kell készíteni.

Amennyiben a szuszpendáláshoz hűtőszekrényben tárolt (2 °C – 8 °C) injekcióhoz való vizet használtak, akkor az elkészített szuszpenziót azonnal hűtőszekrénybe kell tenni (2 °C – 8 °C), ahol legfeljebb 22 órán át tárolható. Ha 22 óránál hosszabb ideig volt a szuszpenzió a hűtőszekrényben, akkor a szuszpenziót megfelelő módon meg kell semmisíteni, és új adagot kell készíteni.
A beadás előtt legfeljebb 30 percig hagyni kell, hogy a feloldott szuszpenzióval feltöltött fecskendő körülbelül 20 °C – 25 °C hőmérsékletűre melegedjen. Ha 30 percnél hosszabb idő telt el, akkor a szuszpenziót a megfelelő módon meg kell semmisíteni, és új adagot kell készíteni.

Egyéni adag kiszámítása
A testfelszínnek (TF) megfelelő összdózis az alábbiak szerint számítható ki:
Összdózis (mg) = dózis (mg/m2) × TF (m2)

A következő táblázat csak példaként szerepel az egyéni azacitidin adag kiszámításához, 1,8 m2-es átlagos testfelszínt alapul véve.

	Dózis mg/m2

(a javasolt kezdő adag

%-a)
	1,8 m2-es TF alapján számított összdózis
	Szükséges injekciós üvegek száma
	A szükséges feloldott szuszpenzió össztérfogata

	75 mg/m2 (100%)
	135 mg
	2 injekciós üveg
	5,4 ml

	37,5 mg/m2 (50%)
	67,5 mg
	1 injekciós üveg
	2,7 ml

	25 mg/m2 (33%)
	45 mg
	1 injekciós üveg
	1,8 ml


Az alkalmazás módja
Feloldás után a szuszpenziót nem szabad átszűrni.

A szuszpendált Azacitidine Zentiva készítményt subcutan kell beadni (a tűt 45–90°-os szögben szúrja be) 25-gauge méretű tű használatával a felkarba, a combba vagy a hasba.

A 4 ml-nél nagyobb adagokat két különböző helyre kell befecskendezni.

Az injekció helyét váltogatni kell. Az új injekciókat mindig legalább 2,5 cm-re az előző helyétől kell beadni, és soha nem szabad érzékeny, véraláfutásos, vörös vagy indurált területre adni.

Bármilyen fel nem használt gyógyszer, illetve hulladékanyag megsemmisítését a gyógyszerekre vonatkozó előírások szerint kell végrehajtani.

